
PARLAMENTUL ROMÂNIEI

CAMERA DEPUTAŢILOR
	COMISIA JURIDICĂ, 
DE DISCIPLINĂ ŞI IMUNITĂŢI                           
	        Bucureşti, 25  februarie 2009               

        Pl-x  65 /2009                     


A V I Z

asupra  propunerii legislative pentru completarea art.27 din 
Legea fondului funciar nr.18/1991
                 În conformitate cu prevederile art.95  din Regulamentul Camerei Deputaţilor, republicat, cu modificările ulterioare, Comisia juridică, de disciplină şi imunităţi a fost sesizată, spre dezbatere şi avizare, cu propunerea legislativă pentru completarea art.27 din Legea fondului funciar nr.18/1991, trimisă cu adresa nr.Pl-x 65 din 11.02.2009  şi înregistrată cu nr.31/160 din 12.02.2009.
                Conform dispoziţiilor art.75 alin.(1) din Constituţia României, republicată şi ale art. 92 alin. (9) pct.2 din Regulamentul Camerei Deputaţilor, republicat, Camera Deputaţilor este  Cameră decizională. 
                Senatul, în calitate de primă Cameră sesizată, a respins propunerea legislativă în şedinţa din 4 februarie 2009.

 Potrivit prevederilor art.61 din Regulamentul Camerei Deputaţilor, republicat, Comisia a dezbătut iniţiativa legislativă  în şedinţa din  25  februarie  2009.

Propunerea legislativă are ca obiect de reglementare completarea art.27 din Legea fondului funciar nr.18/1991, republicată, cu modificările şi completările ulterioare, cu o dispoziţie potrivit căreia structurile reprezentative ale unităţilor de cult, care nu au fost expropriate, să poată solicita emiterea titlurilor de proprietate în baza inventarelor deţinute de acestea.
Membrii comisiei au examinat propunerea legislativă supusă avizării, expunerea de motive, avizul favorabil, cu observaţii şi propuneri, al Consiliului Legislativ nr.632/26.05.2008 şi punctul de vedere al Guvernului, transmis cu adresa nr.2464 din 06.10.2008, prin care nu susţine adoptarea acestei iniţiative legislative, întrucât Legea nr.18/1991, republicată, conţine prevederi exprese la art.22 şi art.47 alin.(1) şi (2), sub aspectul atribuirii în proprietate/ reconstituirii dreptului de proprietate asupra unor terenuri, comisiilor parohiale sau altor organe reprezentative ale comunităţilor locale de cult,  cererile necesare, împreună cu actele doveditoare de proprietate urmând termenul şi procedura prevăzute la art.9 alin.(3) – (9) din lege. 
                 În urma dezbaterilor, Comisia juridică, de disciplină şi imunităţi a hotărât, cu unanimitate de voturi, avizarea negativă a propunerii legislative, pentru a se evita crearea unor confuzii în raport cu celelalte prevederi ale art.27, cu prevederile art.22, art.47 alin.(1) şi (2), cât şi în raport cu termenele prevăzute de art.9 alin.(3), (8) şi (9) din lege.
În raport de obiectul şi conţinutul reglementării,  propunerea legislativă  face parte din categoria legilor organice. 
                                  PREŞEDINTE,                           SECRETAR,

                                  Daniel BUDA                            Gabriel ANDRONACHE
Red.: consilier,  C. Păduroiu                                                                                         

